Tăriceanu continuă lupta cu protocoalele și ”statul paralel” și-i cere lui Iohannis să nu fie doar președintele „băieților cu ochi albaștri”

Călin Popescu Tăriceanu continuă să insiste pe tema presupuselor abuzuri din Justiție și a protocoalelor dintre SRI și instituțiile din justiție. La nici o lună după eșecul usturător de la europarlamentare și referendum, când ALDE a fost singurul partid care a boicotat explicit referendumul pe justiție, Tăriceanu reia tema justiției.

Într-o postare pe Facebook, Tăriceanu cere CSM desecretizarea a 19 anexe la ”protocoalele secrete dintre SRI-DNA-instanțe de judecată”, pe care le denumește ”ilegale și imorale”.

”Solicit doamnei Lia Savonea, președintele CSM, să clarifice urgent situația și să desecretizeze toate anexele privind protocoalele secrete înainte de discutarea în plen a raportului Inspecției Judiciare”, scrie Tăriceanu.

El îl atacă și pe președintele Iohannis scriind că ”ar trebui, la fel de firesc, să decidă dacă în ultimul an de mandat vrea să fie măcar o dată președintele românilor și nu doar al „băieților cu ochi albaștri”.

Foto: InquamPhotos / George Călin